
ДОКЛАДНА ЗАПИСКА
от Иван Апостолов – Управител на „Благоустройствени строежи“ ЕООД

относно: Увеличаване на капитала на „Благоустройствени строежи“ ЕООД 

УВАЖАЕМИ   ОБЩИНСКИ   СЪВЕТНЦИ, 

	С Решение по т. 23.2 от дневния ред на заседание, проведено на 16.12.2014г. /Протокол № 45/, Общински съвет – гр.Бургас е упълномощил  Управителя  на „Благоустройствени строежи“ ЕООД, да отправи искане  до Агенцията по вписванията, Търговски регистър за назначаване на три независими вещи лица за оценка на непарична вноска в капитала „Благоустройствени строежи“ ЕООД, представляваща 50 на сто от получените от дружеството наеми за периода – 01.01.2010г. – 31.10.2014г., които е следвала да бъдат внесени в бюджета на Община Бургас, в общ размер на 342 058,43 лв.
	В изпълнение на цитираното Решение и на основание чл. 72, ал.2 от Търговския закон, беше изготвено заключение от три вещи лица, за оценка на непаричната вноска. Заключението на вещите лица, потвърди, че към 31.10.2014г., вземането на Община Бургас от „Благоустройствени строежи“ ЕООД, възлиза на 342 058,43 лв.
	За да бъде увеличен капитала на дружеството с непаричната вноска, в размер на 342 058,43 лв. е необходимо Решение на Общински съвет – гр.Бургас, с което да се одобри и извършената оценка.
Предвид изложеното и на основание чл.12, т.4 от Наредбата за реда, по който Община Бургас участва в учредяването и упражнява правото си на собственост в търговските дружества, във вр. с чл.137, ал.1, т.4 и чл.72, ал.1 от Търговския закон, предлагам Общински съвет – гр.Бургас, да вземе следните

РЕШЕНИЯ:
1.  Одобрява, представеното заключение на непарична вноска в капитала на „Благоустройствени строежи“ ЕООД, ЕИК 812232530, по реда на чл.72, ал.2 от Търговския закон; 
2. Увеличава записания капитала на  „Благоустройствени строежи“ ЕООД, ЕИК 812232530  от  58 400 /петдесет и осем хиляди и четиристотин/лева, разпределени в 5 840 дяла по 10 /десет/лева всеки от тях на 400 460 /четиристотин хиляди четиристотин и шестдесет/лева, разпределени в 40 046 /четиридесет хиляди и четиридесет и шест/дяла по 10 /десет/ лева всеки от тях. Увеличението от 342 060 лв. представлява вземане на Община Бургас към дружеството в размер на 342 058,43 /триста четиридесет и две хиляди и петдесет и осем лева и четиридесет и три стотинки/ и 1,57 /един лев и петдесет и седем стотинки/ за уравняване на дяловете.
3. Приема актуализиран учредителен акт на Дружеството, с отразените промени по т.2
4. Задължава управителя на „Благоустройствени строежи“ ЕООД, да предприеме всички необходими действия във връзка с реализирането на решението по т.2 и т.3


Приложение:
1.Заключение по реда на чл.72, ал.2 от ТЗ за изготвяне на непарична вноска в капитала на „Благоустройствени строежи“ ЕООД;
2. Учредителен акт на „Благоустройствени строежи“ ЕООД.



                                                                               ……………………
                                                                                 /Управител/

